Futbalista storočia (Slovensko)

Futbalista storočia bola anketa o najlepšieho futbalistu Slovenska 20. storočia. Výsledky ankety boli slávnostne vyhlásené 20. decembra 2000 v Štúdiu L+S v Bratislave za účasti prezidenta Slovenskej republiky Rudolfa Schustera.

Priebeh ankety
Organizátorom ankety bol denník Pravda, ktorý v roku 2000 okrem tradičnej ankety Futbalista roka vyhlásil ankety Futbalista storočia a Tréner storočia. V ankete hlasovali okrem futbalových odborníkov aj fanúšikovia, na 53 147 anketových lístkoch sa objavilo až 219 mien. V ďalšej fáze vybrala trojčlenná komisia – tréner Arnošt Hložek, športoví novinári Jozef Kšiňan a Igor Mráz užší výber 30 futbalistov a 9 trénerov. Do záverečnej nominácie o prvenstvo v ankete sa podľa počtu hlasov dostali Ján Popluhár, Jozef Adamec a Karol Dobiaš, v kategórii trénerov len na základe hlasovania odborníkov a zástupcov médií Jozef Vengloš, Anton Malatinský a Michal Vičan.

Slovenským futbalistom storočia sa stal Ján Popluhár, 62-násobný reprezentant Česko-Slovenska, strieborný medailista z MS 1962 v Čile, v roku 1965 historicky prvý víťaz ankety Futbalista roka v Česko-Slovensku. V roku 1963 si zahral vo Výbere sveta proti Anglicku pri príležitosti 100. výročia založenia Futbalovej asociácie Anglicka, dvakrát bol nominovaný do mužstva Európy. Víťaza ankety dekoroval Josef Masopust, český Futbalista storočia, v roku 1962 držiteľ Zlatej lopty. Pôvodne plánovaná účasť „kráľa futbalu“ Pelého sa zrušila kvôli zmene termínu poduajtia. 

Druhé a tretie miesto obsadili dvaja hráči „zlatej éry“ Spartaka Trnava, jeden z najlepších kanonierov v histórii slovenského futbalu Jozef Adamec, takisto finalista z Čile 1962 a dvojnásobný Futbalista roka v Česko-Slovensku Karol Dobiaš, majster Európy 1976.

Trénerom storočia sa stal celosvetovo uznávaný odborník Jozef Vengloš, s reprezentáciou  postúpil dvakrát na majstrovstvá sveta, ako asistent trénera Václava Ježka majster Európy 1976. V rokoch 1993 –1995 prvý tréner reprezentácie  v ére samostatnosti.

Výsledky ankiet Futbalista a Tréner storočia

Por.Futbalista storočiaBody<center>1.<center>Ján Popluhár<center>56 149<center><center>2.<center>Jozef Adamec<center>48 966<center><center>3.<center>Karol Dobiaš<center>12 987<center><center>4.<center>Peter Dubovský<center>11 863<center><center>5.<center>Karol Jokl<center>11 021<center><center>6.<center>Anton Ondruš<center>9 058<center><center>7.<center>Andrej Kvašňák<center>8 902<center><center>8.<center>Marián Masný<center>7 894<center><center>9.<center>Ladislav Kuna<center>7 806<center><center>10.<center>Ladislav Petráš<center>7 312<center>

Por.Tréner storočiaBody<center>1.<center>Jozef Vengloš<center>67<center><center>2.<center>Michal Vičan<center>30<center><center>3.<center>Anton Malatinský<center>23<center>

 Pozri aj 
 Futbalista roka (Česko-Slovensko)
 Futbalista roka (Slovensko)

 Referencie 

Kategória:Futbal na Slovensku
Kategória:Futbalové ocenenia
Kategória:Slovenské futbalové ocenenia
Kategória:Slovenské športové ocenenia